b"\n_START_ARTICLE_\nPlatges de Gandia\n_START_PARAGRAPH_\nLes platges de Gandia estan situades a l'est del terme municipal de Gandia -La Safor-, i de nord a sud s\xc3\xb3n les seg\xc3\xbcents: la platja de l'Auir, la platja Nord, la platja de Ven\xc3\xa8cia i la platja de Rafalca\xc3\xafd. Actualment el districte mar\xc3\xadtim de Gandia que formen el nucli urb\xc3\xa0 continu de la Platja Nord, el Grau i Ven\xc3\xa8cia, aix\xc3\xad com el Marenys de Rafalca\xc3\xafd -separat per la desembocadura del riu Serpis-, t\xc3\xa9 uns 13.500 habitants, que suposen el 16,7% de la poblaci\xc3\xb3 total de Gandia.\n_START_SECTION_\nPlatja de l'Auir\n_START_PARAGRAPH_\nAl nord de la franja litoral del terme municipal de Gandia, es troba la platja de l'Auir, rep el nom d'una antiga s\xc3\xa9quia del segle XII, que recorria algunes partides rurals dels termes municipals de Gandia, Xeresa i Xeraco. Comen\xc3\xa7a a l'altura de la desembocadura del riu Vaca, als l\xc3\xadmits amb el terme municipal de Xeraco i consta d'uns 2,8 km de longitud. Forma l'estreta franja costanera que separa la marjal de la mar, protegint esta zona humida de gran riquesa en flora, conservant les seues dunes naturals._NEWLINE_Disposa d'aparcament, de zona de milotxes i \xc3\xa0rea per a la pr\xc3\xa0ctica del v\xc3\xb2lei-platja. La platja de l'Auir \xc3\xa9s una excel\xc2\xb7lent platja nudista que est\xc3\xa0 localitzada en un entorn natural envejable. Est\xc3\xa0 ben delimitada, senyalitzada i autoritzada d'un poc m\xc3\xa9s de dos quil\xc3\xb2metres lineals i de m\xc3\xa9s de 280.000 metres quadrats de sorra fina daurada formant unes dunes conservades que confirmen l'aspecte natural de la platja, est\xc3\xa0 una mica apartada per\xc3\xb2 compta amb multitud de bons servicis a la nostra disposici\xc3\xb3, com ara creu roja, servici de vigil\xc3\xa0ncia, aparcament, dutxes, passarel\xc2\xb7les per a accedir a la platja per tal de protegir la flora aut\xc3\xb2ctona de les dunes, etc.\n_START_SECTION_\nPlatja Nord\n_START_PARAGRAPH_\nLa platja m\xc3\xa9s important i tur\xc3\xadstica de Gandia \xc3\xa9s la platja Nord, amb una extensi\xc3\xb3 de m\xc3\xa9s de tres quil\xc3\xb2metres. Pel nord, amb continu\xc3\xaftat, la sorra s'est\xc3\xa9n cap a les platges de l'Auir i de la Marina de Xeraco, estant limitada pel sud pels molls del port esportiu del Club N\xc3\xa0utic, el port comercial i el Grau. Fins dels anys cinquanta del segle XX, la platja Nord de Gandia a penes comptava amb zones urbanitzades, excepte en la zona m\xc3\xa9s propera al port (el Grau Nou), sent el l\xc3\xadmit entre el mar i una extensa zona natural anomenada marjal, o aiguamolls, amb dunes costaneres i grans zones arenoses._NEWLINE_El primer hotel que es va construir destacava en la llunyania. Este hotel va ser anomenat Hotel Bayren, en refer\xc3\xa8ncia al castell d'origen musulm\xc3\xa0 que destaca en un tur\xc3\xb3 proper, on va existir l'antiga medina d'Al-Bayren. Va ser en la d\xc3\xa8cada dels anys seixanta quan la platja de Gandia va patir un proc\xc3\xa9s de r\xc3\xa0pida urbanitzaci\xc3\xb3, amb la construcci\xc3\xb3 d'un passeig mar\xc3\xadtim i carrers paral\xc2\xb7lels a ell. Va ser la demanda del turisme sobretot espanyol i concretament del centre peninsular el que va procurar este \xc3\xa8xit tur\xc3\xadstic, canviant en poc temps l'economia de la zona. La construcci\xc3\xb3 del Club N\xc3\xa0utic va marcar un altre fita en este proc\xc3\xa9s aix\xc3\xad com una zona d'apartaments, la Col\xc3\xb2nia Ducal, que va consolidar un model d'oferta tur\xc3\xadstica._NEWLINE__NEWLINE_Actualment, la platja Nord de Gandia, compta amb guardons, banderes blaves, que avalen la qualitat de les seues aig\xc3\xbces i els seus servicis a totes les temporades tur\xc3\xadstiques. El problema d'estes temporades \xc3\xa9s que solen concentrar-se en els mesos de juliol i agost, amb la qual cosa la majoria de les instal\xc2\xb7lacions i infraestructures solen estar desaprofitades, la qual cosa constitu\xc3\xafx el repte per als governs locals d'intentar trencar esta estacionalitat, aix\xc3\xad com per als empresaris trobar noves ofertes tur\xc3\xadstiques basades en actes culturals i esportius que impliquen a la ciutat, ja que la platja est\xc3\xa0 situada a tres quil\xc3\xb2metres del nucli urb\xc3\xa0 hist\xc3\xb2ric. Este esfor\xc3\xa7 es concreta tamb\xc3\xa9 en el gran canvi urban\xc3\xadstic d'unir la zona urbana amb la platja mitjan\xc3\xa7ant una gran zona de passejos i jardins fins al port.\n_START_SECTION_\nPlatja de Ven\xc3\xa8cia\n_START_PARAGRAPH_\nLa platja de Ven\xc3\xa8cia, \xc3\xa9s una xicoteta platja de 330 metres de longitud per 50 metres d'amplada situada al sud del club n\xc3\xa0utic, el port i la desembocadura del riu Serpis, l'espig\xc3\xb3 del port la protegix de la for\xc3\xa7a de les ones i del vent del nord. \xc3\x89s una platgeta desconeguda per la major part del turisme, d'aspecte familiar i poc massificat i de sorra fina voltada per un cord\xc3\xb3 de dunes fixades amb vegetaci\xc3\xb3. Platja dotada dels serveis m\xc3\xa9s elementals, ubicada en una zona urbana (Ven\xc3\xa8cia) i que gaudix d'unes aig\xc3\xbces tranquil\xc2\xb7les per al bany.\n_START_SECTION_\nPlatja de Rafalca\xc3\xafd\n_START_PARAGRAPH_\nLa platja de Rafalca\xc3\xafd, \xc3\xa9s l'\xc3\xbaltima platja al sud del litoral pertanyent al terme de Gandia, est\xc3\xa0 situada al xicotet nucli mar\xc3\xadtim dels Marenys de Rafalca\xc3\xafd, a la dreta de la desembocadura del riu Serpis, t\xc3\xa9 880 metres de longitud per 50 metres d'amplada. La seua caracter\xc3\xadstica \xc3\xa9s que presenta un aspecte molt familiar, lluny de la tur\xc3\xadstica i saturada platja del Nord, normalment el seu nivell d'ocupaci\xc3\xb3 \xc3\xa9s mitj\xc3\xa0. La platja \xc3\xa9s semiurbana i la seua composici\xc3\xb3 \xc3\xa9s de c\xc3\xb2dols i arena i est\xc3\xa0 delimitada per una l\xc3\xadnia de xicotetes dunes fixades per vegetaci\xc3\xb3 mediterr\xc3\xa0nia.\n_START_SECTION_\nEnlla\xc3\xa7os externs i refer\xc3\xa8ncies\n_START_PARAGRAPH_\nWeb de l'ajuntament de Gandia"